RAPPORT FRA KOMMISSIONEN TIL EUROPA-PARLAMENTET OG RÅDET

om udøvelse af de delegerede beføjelser, der tillægges Kommissionen i henhold til Europa-Parlamentets og Rådets direktiv (EU) 2016/1629 af 14. september 2016 om fastsættelse af tekniske forskrifter for fartøjer til sejlads på indre vandveje, om ændring af direktiv 2009/100/EF og om ophævelse af direktiv 2006/87/EF

1.INDLEDNING

Ved direktiv (EU) 2016/1629 indføres der et nyt system for tekniske forskrifter for fartøjer til sejlads på indre vandveje, en ny inspektionsordning og en klassifikation af indre vandveje, og der fastsættes undtagelsesbestemmelser for visse typer fartøjer.

Direktiv (EU) 2016/1629 gennemfører harmoniserede betingelser i alle medlemsstater for udstedelse af certifikater for fartøjer til sejlads på indre vandveje. Som følge heraf er de tekniske forskrifter for fartøjer til sejlads på indre vandveje ensartede i alle medlemsstater. Dette sikrer forenklede regler, hvilket fører til høje sikkerhedsniveauer, og bidrager direkte til skabelsen af et dybere og mere retfærdigt indre marked.

Forskrifterne er fastsat ved at henvise til europæiske standarder, hvori der fastsættes tekniske forskrifter for fartøjer til sejlads på indre vandveje (ES-TRIN-standarder). Disse er udarbejdet af Det Europæiske Udvalg for Udarbejdelse af Standarder for Sejlads på Indre Vandveje (CESNI), der er et internationalt organ, som er oprettet inden for rammerne af Centralkommissionen for Sejlads på Rhinen (CCNR).

Der henvises ikke kun til denne standard og dens opdateringer i EU-lovgivningen, men også i den lovgivningsmæssige ramme, der er vedtaget af Centralkommissionen for Sejlads på Rhinen (CCNR).

Denne tilgang sikrer, at EU-certifikater for sejlads på indre vandveje, som attesterer, at alle typer flydende strukturer fuldt ud opfylder ovennævnte reviderede tekniske forskrifter, er gyldige på alle EU's indre vandveje, herunder Rhinen, og at certifikater for Rhinen er gyldige på alle EU's indre vandveje.

Tilgængeligheden af oplysninger om fartøjer og certifikater sikres via en særlig database ("europæisk skrogdatabase"), som sikrer, at medlemsstaternes myndigheder effektivt kan gennemføre de sikkerhedsmæssige forskrifter for fartøjer.

Direktiv (EU) 2016/1629 blev vedtaget den 14. september 2016 og trådte i kraft den 6. oktober 2016 med gennemførelses- og anvendelsesdatoen 7. oktober 2018.

I henhold til artikel 4, stk. 2, i direktiv (EU) 2016/1629 tillægges Kommissionen "beføjelse til at vedtage delegerede retsakter ... vedrørende ændringer af bilag I med henblik på at ændre klassifikationen af en vandvej, herunder at tilføje vandveje og lade vandveje udgå".

I henhold til artikel 19, stk. 7, i direktiv (EU) 2016/1629 tillægges Kommissionen beføjelse til at vedtage delegerede retsakter vedrørende nærmere regler for den europæiske skrogdatabase om:

a) oplysninger, der skal indføres i databasen af medlemsstaterne

b) tilladte adgangstyper under hensyntagen til kategorierne for modtagerne af oplysningerne og formålet med at behandlingen af disse oplysninger

c) instrukser vedrørende anvendelse og drift af databasen, navnlig med hensyn til databeskyttelsesforanstaltninger, kryptering og behandling af oplysninger og databasens samkøring med registrene i artikel 17.